Elaiza Kathlyn Gangani 11 ABM SY "Malaya: Ang Buhay Pagkatapos ng Pandemya" "Katulad ng mga agila tayo rin ay lilipad," ika nga sa isang linya ng kanta. Sa bawat pagsubok na darating sa buhay, mahalagang matutunan natin kung paano maging matatag at hindi nawawalan ng pag-asa. Mahigit isang taon na rin simula nang dumating ang pandemya sa mundo. Nang dahil sa pandemya, marami ang nagbago, marami ang nawalan, at marami ang nalugmok. Ngunit sa kabila ng lahat ng ito, marami pa rin ang nagpapakatatag at patuloy na lumalaban. Pagkatapos ng pandemyang ito, tayo ay magiging malaya, katulad ng mga agila tayo rin ay lilipad. Habang tumatagal ay unti-unting binabago ng pandemya ang ating buhay nang hindi natin namamalayan. Tuwing tayo ay lumalabas ay hindi natin maikakaila na sa bawat paghakbang ng ating mga paa ay may halong kaba, ngunit ang mahalaga ay hindi mapapagod ang ating mga pakpak. Pagkatapos ng pandemya ay malaya rin tayong makakalipad. Kahit may mga napapagod nang ilipad ang kanilang mga pakpak dahil sa hirap na ipinaparanas ng pandemya, marami pa rin ang tumutulong upang ipakita na sama-sama tayo sa paglaban sa pagsubok na ito. Marahil ay hindi na magiging katulad ng buhay natin noong wala pang pandemya ang magiging buhay pagkatapos ng pandemya. Kung may magbabago man, ito ay kung paano natin bigyang halaga ang mga simpleng bagay. Pagkatapos ng pandemya, mas magiging malaya ang ating isipan. Hindi maikakaila na marami sa atin ang nagsisisi at nadidismaya dahil maraming bagay ang hindi natin nagawa nang dahil sa pandemya. Marami sa atin ang nakakulong sa sariling tahanan at pinag-iisipan kung paano makakalaya sa mundong walang kasiguraduhan. Kaya pagkatapos na pagkatapos ng pandemya, marami ang lalabas at gawin ang mga bagay na nakakapagpasaya sa kanila. Matututunan natin kung paano maging masaya kahit sa mga simpleng bagay lamang, malalaman natin kung paano makontento imbes na magreklamo, at mas ipaparamdam natin kung gaano natin kamahal ang mga taong pinapalagahan natin hangga't nandiyan pa sila dahil ipinarating sa atin ng pandemya na maikli lamang ang buhay. Mas mabibigyang pansin din ang sakripisyo ang mga doktor, nars, guro, pulis, at iba pang manggagawa pagkatapos ng pandemya. Mas mabibigyang importansya ang ating kalusugan, at mas papangalagaan natin ito tayo upang malayo sa mga sakit. Pagkatapos ng pandemya, hindi na makakaramdam ng kaba, hindi na tayo malulugmok, at mabubulok sa ating tahanan. Sa madaling salita, mas magiging matatag at malaya tayo na parang agilang kalalaya sa hawla. Ang ating mga pakpak na matagal nang hindi nakakagalaw sa kalangitan at hindi naranasang lumipad ay magiging malaya at kakalas sa kulungan.